SKRIFTLIG FORESPØRGSEL E-0092/01

af Rosa Miguélez Ramos (PSE) til Kommissionen

(29. januar 2001)

Om: BSE: Foranstaltninger til gennemførelse i medlemsstaterne

Den 4. december 2000 vedtog EU's Ministerråd en række afgørelser i forbindelse med BSE, herunder bl.a. iværksættelse af en kampagne for tests af kreaturer over 30 måneder og et midlertidigt forbud mod kød- og benmel i de 15 medlemsstater.

Alle medlemsstaterne gik i gang med at gennemføre disse afgørelser, men hidtil har der været store forskelle i de gennemførte foranstaltninger samt i de midler, der er til rådighed til at gennemføre dem. Som eksempel kan nævnes Frankrig, hvor regeringen gennemfører foranstaltninger, der ikke bliver obligatoriske før den 1. juli, og som bl.a. indebærer klargøring af 26 referencelaboratorier, som skal lægges til de allerede 13 eksisterende, og gennemførelse af 100 000 tests om ugen. Kontrasten til andre europæiske lande som f.eks. Italien, der har erkendt sin manglende evne til at leve op til opgaven, eller Spanien, hvor der kun findes ét referencelaboratorium, og testene ikke er tilstrækkelige til at dække den eksisterende efterspørgsel, fremkalder forvirring hos de europæiske forbrugere og i selve landbrugssektoren over forskellen mellem de foranstaltninger, der iværksættes af de forskellige nationale og endog regionale regeringer.

Som følge heraf bedes Kommissionen besvare følgende spørgsmål: Agter den i betragtning af udbredelsen af BSE i Europa, som skyldes import af forurenede britiske foderstoffer, og den uensartede behandling, som dette problem får i de 15 medlemsstater, at give retningslinjer for antallet af tests, der skal gennemføres i de samlede kvægbesætninger, antallet af nødvendige referencelaboratorier til at udføre disse tests og det optimale antal af centre til behandling, destruktion og bortskaffelse af affald samt alle andre foranstaltninger, der kan genoprette forbrugernes tillid og stabiliteten i kvægsektoren?

Svar afgivet på Kommissionens vegne af David Byrne

(15. marts 2001)

Efter den seneste udvikling i BSE-epidemien (bovin spongiform encephalopati) i EU i slutningen af 2000 blev der vedtaget en række fællesskabsforanstaltninger for yderligere at sikre forbrugerne mod BSE og for at forebygge overførsel af BSE. Disse foranstaltninger omfatter systematiske test af alt kvæg på over 30 måneder, der indgår i fødekæden, og et midlertidigt forbud mod anvendelse af forarbejdede animalske proteiner i alt foder til opdrættede dyr.

De detaljerede bestemmelser om BSE-tests af kvæg er fastlagt i Kommissionens beslutning 98/272/EF af 23. april 1998 om epidemiologisk overvågning af overførbare spongiforme encephalopatier,(1) senest ændret ved Kommissionens beslutning 2001/8/EF af 29. december 2000(2) og Kommissionens beslutning 2000/764/EF af 29. november 2000 om BSE-test af kvæg,(3) som ændret ved beslutning 2001/8/EF. I henhold til disse bestemmelser skal alt kvæg på over 30 måneder, som er slagtet med henblik på konsum, og som har undergået særlig nedslagtning, eller som viser kliniske symptomer under den kontrol, der udføres inden slagtningen, BSE-testes fra 1. januar 2001. Kvæg på over 30 måneder, der er døde på bedriften eller under transport, skal testes i stikprøver med et minimum af prøver fastlagt for hver medlemsstat på grundlag af kvægbestandens størrelse. Fra 1. juli 2001 skal alt kvæg på over 30 måneder, der slagtes til konsum, BSE-testes.

I Kommissionens forordning (EF) nr. 2777/2000 af 18. december 2000 om ekstraordinære støtteforanstaltninger for oksekødsmarkedet(4) er det endvidere fastsat, at alt kvæg på over 30 måneder, der slagtes til konsum, skal BSE-testes fra 1. januar 2001. Som alternativ kan kvæg på over 30 måneder tilbydes til ordningen for opkøb til destruktion i stedet for at blive slagtet til konsum.

I begyndelsen af indeværende år blev medlemsstaterne bedt om at indsende en rapport til Kommissionen om situationen mht. gennemførelsen af fællesskabsforanstaltningerne vedrørende BSE. Alle medlemsstaterne rapporterede, at de havde gennemført bestemmelserne vedrørende BSE-test i deres nationale lovgivning. Nogle medlemsstater vil dog første have nået en fuld testkapacitet i slutningen af marts, men i mellemtiden kan kvæg på over 30 måneder opkøbes til destruktion. Det ville ikke være hensigtsmæssigt at udstede retningslinjer mht. det nødvendige antal laboratorier til test i hver medlemsstat, da testkapaciteten ikke er den samme i de forskellige laboratorier.

Kapaciteten i de anlæg, der er godkendt til destruktion af animalsk affald, kan i vid udstrækning variere. Det faktiske antal af sådanne anlæg er derfor ikke nødvendigvis en god indikator for kapaciteten. Kommissionen er dog klar over de problemer, der findes i en række medlemsstater med hensyn til fjernelse af animalsk affald og foder, der indeholder sådant affald.

Kommissionen vil fortsat følge situationen på nært hold bl.a. i form af inspektioner fra Levnedsmiddel- og Veterinærkontoret.

(1) EFT L 122 af 24.4.1998.

(2) EFT L 2 af 5.1.2001.

(3) EFT L 305 af 6.12.2000.

(4) EFT L 321 af 19.12.2000.